Predstavljamo vam radove učenika fakultativne nastave Kreativna radionica (**voditeljica Maja Šestanović, prof.**) i to njihovog drugog projekta u školskoj godini 2021./2022. – ***Otočarenje*.** Naziv je projekta novotvorenica tvorena od *začaranosti* otokom i *sanjarenje* o njemu. Inspirirani otokom učenici su napravili različite kreacije teme. Projektom želimo: poticati osjećaj za lijepo; razvijati umjetničke talente i brigu za okoliš; poticati kreativnost i originalnost…. *Kreartionicu* projekta ***Otočarenje*** organiziramo na facebook stranici SŠ Petra Šegedina, na mrežnoj stranici SŠ Petra Šegedina, a izbor iz učeničkih kreacija teme predstavili smo i izložbom radova u Srednjoj školi Petra Šegedina u mjesecu lipnju 2022. godine. U projektu je sudjelovalo 14 učenika koji su temu predstavili sa sedam radova, a voditeljica projekta je prof. Maja Šestanović. Učenici su temu Otočarenje predstavili ovim radovima i riječima: **Mara Cebalo** – zaljubljenica u fotografiju i detalje – projekt***Otočarenje*** predstavila je serijom fotografija. Za nju je *umjetnost ljepota koju svaka osoba vidi svojim očima ,* a naš joj je otok  *predivan, pun skrivenih detalja i priča, samo moramo dobro otvoriti oči, zamisliti se i izgubiti u svijetu gdje je svatko drukčiji*.

**Marija Botica** i **Saša Vukić** osmislili su naslovnicu školskog lista. Na naslovnici smo lista u*z autorske  fotografije odlučili  priložiti pjesmu Afrodita Korčula koja po nama na najbolji način opisuje naš otok Korčulu –*  kažu  Marija i Saša.

**Nina Curać** napisala je pjesmu *Otok*. *Ova je inspiracija jednostavno u meni jer gdje god da odem i koliko god me nema, znam gdje pripadam, a u mislima se uvijek vraćam moru i otoku.*

**Marta Bakarić** i **Eve Depolo** svoju su kreaciju predstavile serijom fotografija, a inspiraciju objasnile riječima: *Svatko svoju sreću i mir nalazi u drukčijim stvarima. Nas su ove fotografije inspirirale jer prikazuju ljepotu našeg otoka. Mi svoju sreću i mir pronalazimo u prirodnoj ljepoti koju nam nudi naš otočić. More, sunce, nebo i naša mala Korčula bili su nam inspiracija za projekt kako bismo prikazali ljepotu našeg doma. Smirenje za dušu i mjesto za razmišljanje pronalazimo na posebnim mjestima kao što su izlazak ili zalazak sunca, more i naši škoji.*

**Nina Meri Šegedin** i **Antonija Tvrdeić** svoju su kreaciju predstavile serijom fotografija, a svoj je osvrt na projekt Nina Meri objasnila: *Po definiciji otok je kopno potpuno okruženo morem. Za mene je otok puno više. To su moja obitelj, prijatelji, dom i moj cijeli život. Otok je mjesto gdje sam odrasla, školovala se, mjesto za koje me vezuju brojne uspomene. Na moj, površinom mali, ali u srcu veliki i bitan, otok, uvijek ću se vraćati. Svaki je njegov dio oku i srcu jednako predivan. I zato mi je drago da smo kao završnu temu dobili baš Otočarenje. Bez obzira gdje me putovi vodili i odveli moj dom je ovdje*

**Branka Kalogjera i Mirna Kalogjera** svoju su kreaciju predstavile filmskom najavom **Ribar.** Tipična je to otočna scena galebova, vjetra, mora i čovjeka, a književne asocijacije uz najavu mogu biti *Starac i more*, ili možda *Djed unuku*.

**Dinko Fabris**, **Vjeko Fabris** i **Jakov Brčić** svoju su inspiraciju oblikovali zanimljivim i poetičnim crtežom otoka Korčule koji poput dupina pliva Jadranskim morem, a njegovo je lice Stari grad u Korčuli. Originalni crtež u formatu AO nazvanim ***Afrodita Korčula*** možete pogledati na panou SŠ Korčula. O samoj su ideji i svojoj kreaciji rekli: *Za likovno oblikovanje projekta Otočarenje odlučili smo se jer smo znali da je to najbolji način da prikažemo sve ono što nas podsjeća na otok Korčulu. To su zeleni borovi, čisto plavo more, suncem obojani oblaci i Stari grad. Stihove pjesme Afrodita Korčula odabrali smo jer se savršeno uklapaju u ovu kompoziciju i na taj način upotpunjuju naš rad.*

Radovi učenika u projektu Otočarenje nalaze se u privitku.